sklep VIII R 7/99
Datum: 1999-05-19T02:00:00.000+02:00
ecli: ECLI:SI:VSRS:1999:VIII.R.7.99
sodisce: Vrhovno sodišče
oddelek: Delovno-socialni oddelek
podrocje: CIVILNO PROCESNO PRAVO - ZDRAVSTVENO ZAVAROVANJE
institut: mnenje zdravniške komisije - varstvo z ustavo zajamčenih pravic - stvarna pristojnost

## Jedro

Za odločanje o sporu glede mnenja zdravniške komisije je stvarno pristojno Delovno in socialno sodišče v Ljubljani.

## Izrek

Za odločanje v tej zadevi je stvarno pristojno Delovno in socialno sodišče v Ljubljani.

## Obrazložitev

Tožnik je pri Okrajnem sodišču v Kopru vložil predlog za varstvo z ustavo zajamčenih pravic zaradi nezakonitega dejanja. To sodišče se je za reševanje obravnavane sporne zadeve s sklepom izreklo za stvarno nepristojno. Po pravnomočnosti sklepa je zadevo odstopilo Okrožnemu sodišču v Kopru kot stvarno in krajevno pristojnemu sodišču. Okrožno sodišče v Kopru predlaga, da Vrhovno sodišče Republike Slovenije odloči v sporu o pristojnosti po določbi 22. člena ZPP. V predlogu navaja, da predstavlja mnenje zdravniške komisije dejanja, s katerim lahko pride do posega v ustavno zagotovljene pravice. Po določbi 3. odstavka 1. člena Zakona o upravnem sporu (Uradni list RS, št. 50/98 - ZUS) odloča o zakonitosti posamičnih aktov in dejanj, s katerimi se posega v ustavne pravice posameznika, sodišče v upravnem sporu, če ni zagotovljeno drugo sodno varstvo. Zato je v tej zadevi, po mnenju predlagatelja, podana pristojnost Upravnega sodišča Republike Slovenije, Oddelka v Novi Gorici.

Za odločanje v tem sporu je stvarno pristojno Delovno in socialno sodišče v Ljubljani.

Pravno podlago za obravnavano razmerje vsebuje Zakon o zdravstvenem varstvu in zdravstvenem zavarovanju (Uradni list RS, št. 9/92, 13/93 in 9/96 - ZZVZZ), ki ureja sistem zdravstvenega varstva in zdravstvenega zavarovanja ter uveljavljanja pravic iz zdravstvenega zavarovanja (1. odstavek 1. člena). Zdravstveno varstvo obsega tudi pravice iz zdravstvenega zavarovanja, s katerimi se zagotavlja socialna varnost v primeru bolezni. S tem zakonom je določen tudi obseg zdravstvenega zavarovanja, kot nosilec tega zavarovanja pa je določen Zavod za zdravstveno zavarovanje Slovenije (12. člen).

Obvezno zdravstveno zavarovanje obsega tudi zavarovanje za primer bolezni in zagotavlja zavarovanim osebam med drugim tudi pravico do nadomestila plače med časom zadržanosti od dela (13. člen).

Nadomestilo kot pravica iz obveznega zdravstvenega zavarovanja gre zavarovancem na podlagi mnenja osebnega zdravnika oziroma pristojne zdravniške komisije (29. člen); v določenih primerih od prvega dne zadržanosti od dela, sicer pa od 31. dne zadržanosti dalje.

V petem poglavju ZZVZZ (členi od 78. do 85.) so določeni pogoji in postopek za uveljavljanje pravic iz zdravstvenega zavarovanja: - osebni zdravnik zdravi in je pooblaščen, da ugotavlja začasno nezmožnost za delo in druge razloge za zadržanost od dela do 30 dni (80. člen), - opredeljene so zdravniške komisije kot izvedenski organi zavoda in določene njihove pristojnosti (81. člen), - določen je postopek in roki za presojo mnenj zdravnika in zdravniških komisij (82. člen), in pravica zahtevati izdajo dokončne upravne odločbe o mnenju zdravniške komisije prve stopnje (83. člen), za katera je sicer Ustavno sodišče RS z odločbo ugotovilo, da sta v neskladju z Ustavo RS, - določena je pristojnost za odločanje o pravici do nadomestila (in nekaterih drugih denarnih prejemkih iz zdravstvenega zavarovanja) pred organi zavoda na prvi in drugi stopnji (84. člen), - predpisana je uporaba Zakona o splošnem upravnem postopku pri odločanju o pravicah iz zdravstvenega zavarovanja, kolikor ZZVZZ ne določa drugače (85. člen).

Pravila obveznega zdravstvenega zavarovanja podrobneje urejajo tudi obveznosti zavarovanih oseb, pogoje in postopke za uresničevanje pravic ter varstvo pravic zavarovanih oseb, zlasti v naslednjih določbah: 1. odstavek 24. člena, 2. odstavek 136. člena, 3. odstavek 146. člena, 230. - 250. člena, 259. do 263. člena, 264. do 272. člen.

Na podlagi 17. člena Zakona o sodiščih združenega dela (Uradni list RS, št. 38/74) je bilo od leta 1979 zagotovljeno sodno varstvo v sporih zdravstvenega zavarovanja pred sodišči združenega dela splošne pristojnosti (razen za celjsko regijo, kjer je bilo ustanovljeno posebno sodišče in za ljubljansko regijo, kjer je tovrstne spore reševalo posebno sodišče pokojninskega in invalidskega zavarovanja).

Po prevzemu nalog delovnih skupnosti Samoupravnih interesnih skupnosti v republiške upravne organe (Uradni list SRS, št. 42/89 in 27/91) je bilo od 1.3.1992 za spore iz zdravstvenega zavarovanja pristojno Vrhovno sodišče v upravnem sporu do 12.5.1994. Z uveljavitvijo Zakona o delovnih in socialnih sodiščih (Uradni list RS, št. 19/94 - ZDSS 13.5.1994), pa je za reševanje teh sporov pristojno Delovno in socialno sodišče (5. člen - Uradni list RS, št. 19/94 - ZDSS).

Ker je z omenjenim zakonom zagotovljeno sodno varstvo pred socialnim sodiščem, ni pravilno stališče Okrožnega sodišča v Kopru, ko se glede pristojnosti upravnega sodišča sklicuje na določbo 3. odstavka 1. člena ZUS. Zato predlog Okrožnega sodišča, da se postopek vodi pred upravnim sodiščem Republike Slovenije, ni utemeljen.

Vrhovno sodišče je na podlagi pooblastila iz 3. odstavka 23. člena v zvezi z 22. členom ZPP odločilo, da je za odločanje v obravnavani zadevi pristojno Delovno in socialno sodišče v Ljubljani.